Det er ikke kun på isen, at Frederikshavn White Hawks må slås med modgang i disse dage. Klubben oplever en storm af mails efter problemer med billetsalget før den afgørende finalekamp på fredag.

Presset vokser på Frederikshavn White Hawks. Ikke kun på banen, men også billetsystemet er under et voldsomt pres. Det har skabt problemer for de fans, der er ivrige efter at få sig en billet til den eftertragtede sidste og afgørende finalekamp mod SønderjyskE. På godt to timer har klubben registreret mere end 20.000 forsøg på at købe en billet. Det pressede søndag aften billetsystemet så meget, at man måtte stoppe for salget midlertidigt. Det skriver klubben på deres hjemmeside. Mange fans har sendt en mail til klubben, da de ikke har modtaget den mail, som indeholder billetterne. Dog forsikrer klubben, at alle dem, der har fået registreret en betaling, får deres billet.